എ എഫ് സി ഏഷ്യൻ കപ്പിൽ ഇരട്ട ഗോൾ നേടി ഇന്ത്യൻ താരം സുനിൽ ഛേത്രി ചരിത്രനേട്ടത്തിൽ . നിലവിൽ കളിക്കുന്ന താരങ്ങളിൽ അന്താരാഷ്ട്ര മത്സരങ്ങളിൽ കൂടുതൽ ഗോൾ നേടുന്ന രണ്ടാമത്തെ താരമെന്ന നേട്ടത്തിലെത്തി ഛേത്രി . അർജൻറീനൻ ഇതിഹാസം ലിയോണൽ മെസിയെയാണ് പിന്തള്ളിയത് . പോർച്ചുഗൽ ഇതിഹാസം ക്രിസ്റ്റ്യാനോ റൊണാൾഡോ മാത്രമാണ് പട്ടികയിൽ ഛേത്രിക്ക് മുന്നിലുള്ളത് . തായ്ലൻഡിനെതിരെ രണ്ട് തവണ വലകുലുക്കിയതോടെ ഛേത്രിയുടെ ഗോൾ സമ്പാദ്യം 67ലെത്തി . ലിയോണൽ മെസി 65 ഗോളുകളാണ് നേടിയിട്ടുള്ളത് . പട്ടികയിൽ മുന്നിലുള്ള റൊണാൾഡോയ്ക്ക് 85 ഗോളാണുള്ളത് . ഛേത്രി മിന്നലായ മത്സരത്തിൽ തായ്ലൻഡിനെ 4 - 1ന് ഇന്ത്യ പരാജയപ്പെടുത്തി . അനിരുദ്ധ് ഥാപ്പയും ജെജെ ലാൽപെഖുലയുമാണ് മറ്റ് ഗോൾവീരൻമാർ . തേരാസിലിൻറെ വകയായിരുന്നു തായ്ലൻഡിൻറെ ഏക മറുപടി . ഏഷ്യൻ കപ്പിൽ ഇന്ത്യയുടെ ഏക്കാലത്തെയും മികച്ച വിജയമാണിത് .